**С Т А Н О В И Щ Е**

на проф. д-р Пламен Митев, преподавател в Исторически факултет

по процедурата за заемане на академичната длъжност „професор” по професионално направление 2.2. История и археология (Архивистика и документалистика – институции и документално наследство) за нуждите на Исторически факултет

(ДВ, бр. 24 от 16 март 2018 г.)

Доц. д-р Анна Костадинова Кочанкова е единственият кандидат в обявения от Софийския университет „Св. Климент Охридски” конкурс за „професор” по професионално направление 2.2. История и археология – Архивистика и документалистика (Институции и документално наследство), в който участва с две монографии, 1 документален сборник и 26 студии и статии.

Първата от двете монографии – „Българско документално наследство. Архиви и институции на паметта.” – е в обем от 327 стр. и е отпечатана през 2013 г. в Университетското издателство „Св. Климент Охридски” по проект на Софийския университет УХК „Алма Матер”. Втората монография – „Български институции и документално наследство. Изследвания и анализи.” – е в обем от 339 стр., издадена е през 2018 г. от издателство „Фабер” и е финансирана по линия на Университетския фонд „Научни изследвания”. Двете книги, които тематично се припокриват и допълват, отразяват дългогодишните занимания на авторката с историята и документалното наследство на знакови за българската държавност институции като монархическия институт, Министерския съвет, Министерствата на правосъдието, на външните работи и изповеданията, на финансите и на отбраната, на образованието и на вътрешните работи, Националните библиотеки в София и Пловдив, националните музеи и др. Подробно и на основата на запазения богат архивен материал са проследени създаването и основните етапи в развитието на споменатите институции. Разкрити са различните външни и вътрешни, политически и идеологически фактори оказали влияния върху тяхното функциониране. Приносен акцент и в двете проучвания е стремежът на доц. Кочанкова да изясни и обясни вътрешноинституционалната специфика на документооборотите, както и усилията на държавата да въведе общ регламент за опазване на институционалната памет и за изграждане на оперативни връзки между отделните институции и техните документи. Избраният подход позволява не само да се анализират конкретните канцеларски практики, но и да се сравнят устройствените модели и работните процеси в учрежденските деловодства и архивни служби.

В стремежа си да възстанови по-детайлно картината на създаване на модерни институции у нас, доц. Кочанкова отделя специално внимание и на тяхното периодично реформиране през ХХ и началото на ХХІ в. Любопитен щрих към усвояване на опита на по-напредналите европейски страни дава и изработеният списък на приетите на държавна служба през периода 1900-1911 г. чужденци. И в двете книги Анна Кочанкова демонстрира добро познаване на научната книжнина по изследваните проблеми, което ù позволява да предложи аргументирани оценки на постигнатото, както и на спорното и нерешеното. В този смисъл, въпреки че в историческите разкази за отделните институции авторката използва преимуществено вече включена в научно обръщение фактология, нейните разработки са ценни помагала за запознаване на широка читателска аудитория (особено на студентите в специалност Арихивистика и документалистика) със 140-годишната история на институционалното строителство в България.

Сред публикациите, с които доц. Анна Кочанкова участва в конкурса за професор, ще отлича като особено ценен и сполучлив сборника „Еврейският въпрос (1939 – 1944). Документи от българския дипломатически архив.” Общо 253 документа (шифровани телеграми, месечни доклади, вербални ноти, докладни записки, служебни бележки), обхващащи хронологически периода от 28 януари 1939 г. до 23 декември 1944 г., осветляват официалната политика на България по еврейския въпрос в годините на Втората световна война. Издирените свидетелства от кабинета на министъра на външните работи и изповеданията и от царските легации в страните от Средна и Западна Европа дават добра представа за каналите, по които българските правителства получават през разглеждания период информация за намеренията на Третия райх спрямо еврейското население, за случващото се в завоюваните и в съюзническите държави, за действията по спасяване и подпомагане на българските евреи, намиращи се на територията на Царството или временно пребиваващи в чужбина, за политиката към т.нар. „чужди” евреи. В уводните си думи (с. 5 – 30) доц. Кочанкова аргументирано обосновава мотивите за съставяне на сборника и подхода при подбора на включените документи. Специално внимание е отделено в търсенето на отговора на щекотливия и до днес за родната историопис въпрос какво е било известно на българската дипломация за концентрационните лагери в Полша.

От представените за конкурса 26 студии и статии ще откроя тези под №№ 4, 5, 13, 14, 20, 21 и 26, в които има новаторски подход към документалното наследство на някои известни български учени, общественици и политически дейци (Иван Дуйчев, Тома Васильов, Стефан Консулов, Първан Драганов и др.). Не подценявам останалите – всички те, публикувани в авторитетни научни издания и сборници, са безспорен атестат за професионалните качества на доц. Кочанкова, но под една или друга форма (най-често в съкратен или тезисен вид) те са вградени в отделните параграфи на разгледаните вече две монографии. За пример ще посоча текста под № 6, който е включен във втори параграф на увода към „Българско документално наследство. Архиви и институции на паметта.” (с. 29 и следв.), а статията под № 8 е част от първа глава на същата книга (с. 47 – 107).

Изследователската активност на Анна Кочанкова през последните години намира израз и в четирите проекта към Университетския научен фонд, на които тя е била ръководител, както и в участието ù с доклади и научни съобщения в над 30 национални и международни научни форуми. В периода 2011-2014 г. доц. Кочанкова получава подкрепа за проучвателските си разработки и като бенефициент на два от най-успешните проекта на Софийския университет – УХК „Алма Матер” и „Интегрирана програма за обучение и подкрепа на докторанти по социални и хуманитарни науки в СУ”.

Доц. д-р Анна Кочанкова води основни лекционни курсове в бакалавърската специалност и в магистърската програма по Архивистика и документалистика. След хабилитирането си през 2006 г. тя е ръководила дипломанти на катедрата, както и двама докторанти, единият от които защити успешно докторската си теза през 2013 г. През годините се е включвала активно в подпомагане дейността на Музея на Софийския университет, привличана е и като специалист в областта на архивното институционалното дело в различни експертни групи. Член е на редакционния екип на сп. „Историческо бъдеще”.

Процедурните изисквания на Закона за развитието на академичния състав в Република България и на Правилника за неговото приложение са спазени. Кандидатът отговаря и на всички допълнителни изисквания предвидени в Правилника на Софийския университет за заемане на съответната академична длъжност, което ми дава основание да препоръчам на Уважаемото научно жури да избере доц. д-р Анна Кочанкова за „професор”.

проф. д-р Пламен Митев

София, 18. 07. 2018 г.